Vyf kinders behandel ná brand by skoolNooddienste by die skool. Foto: Emer-G-Med Vyf kinders moes Woensdag vir rookinaseming behandel word, nadat ŉ brand by ŉ Johannesburgse skool uitgebreek het. Volgens Russel Meiring, woordvoerder van ER24, het die brand in die stoorkamer van ŉ skool in Fultonstraat in Industria, Johannesburg, ontstaan. “Paramedici en brandbestryders het die stoorkamer in ligte laaie gevind en leerders en onderwysers was reeds besig om die skool te ontruim,” het Meiring gesê. Die kinders is ondersoek terwyl die brandweer die brand in bedwang gebring het. Meiring het gesê vyf kinders, tussen 13 en 15 jaar oud, is vir rookinaseming behandel. Twee moes na ŉ hospitaal geneem word vir verdere behandeling. Die oorsaak van die brand is nie bekend nie en word ondersoek.